‘Renosterstropery-sindikaatleier’ se swaer deur FBI, Interpol gesoekDie tien verdagtes tydens hul eerste hofverskyning. Foto: @LielaMagnus op Twitter. Smit het die Amerikaner Jackie Atkinson glo uit $600 000 (of nagenoeg R6,8 miljoen) bedrieg. Smit het glo versuim om by die hof op te daag waarna die hoërhof van Kalifornië glo ŉ verstekvonnis teen hom uitgereik het. Die regter het ook ŉ lasbrief vir sy inhegtenisname uitgereik. Gina Swankie, ŉ agent by die Amerikaanse federale ondersoekburo (FBI), het aan die Daily News gesê dat Smit gevlug het van kriminele vervolging en gesoek word op ses aanklagte van bedrog. The Citizen het berig dat Smit (36), beter bekend as Arno, saam met drie ander verdagtes Vrydag borg geweier is in die Pretoria-landdroshof. Smit staan tans saam met nege ander verdagtes tereg op aanklagte wat verband hou met ŉ renosterstropery-sindikaat. Smit, Ras se vrou Trudie, Bonnie Steyn en Willem van Jaarsveld is almal Vrydag borg geweier deur hooflanddros Desmond Nair. Volgens The Citizen het Nair gesê die staat het ŉ baie sterk saak teen die verdagtes. Die Valke het die tien verdagtes op 19 September in hegtenis geneem. Ras, wat glo die sindikaat se aktiwiteite vir sowat vyf jaar lank bestuur het, is by die Pretoria-Noord-landdroshof in hegtenis geneem waar hy op ŉ afsonderlike klag sou verskyn het. Die ander verdagtes is dieselfde tyd in Polokwane in Limpopo, Ficksburg in die Vrystaat, Potchefstroom in Noordwes en in Montana, Mamelodi en Kameeldrift in Gauteng in hegtenis geneem. Die sindikaat was hoofsaaklik in Limpopo, Mpumalanga, Noordwes, Gauteng en KwaZulu-Natal aktief. Die verdagtes word daarvan beskuldig dat hulle betrokke was by die stroop van 22 renosters tussen 2008 en 2012. Die sindikaat het glo 84 renosterhorings bekom en 22 renosters doodgemaak ter waarde van nagenoeg R22 miljoen, het die Valke vroeër gesê. Kliek hier vir vorige berigte oor dié saak.